Er du vild med øl, så er drømmejobbet der måske lige nu. Thisted Bryghus søger nemlig 25 helt almindelige forbrugere, som skal teste de nye øl. - Vi har et fortrinligt samarbejde med de professionelle øl-anmeldere, men vil gerne udvide paletten endnu mere og få vores øl bedømt af helt almindelige forbrugere også, siger bryggeridirektør Aage Svenningsen i en pressemeddelelse. Øl-testerne skal prøvesmage fire juleøl fra Thisted Bryghus, her i blandt en helt ny øl. Øllene bliver sendt til smagerne, som bedømmer dem og sender besvarelserne tilbage til bryghuset. De kigger så både på dem sammen med de professionnelles øl-anmelderes input. - Når vi udvikler et nyt produkt, tester vi det internt på en lille gruppe mennesker. Men den reelle dom får vi først, når øllet rammer markedet. Det laves der ikke umiddelbart om på med det nye tiltag, siger Aage Svenningsen. Alle danskere over 18 år kan søge om at blive øl-tester via bryghusets hjemmeside . Et krav er dog, at man ikke må arbejde med øl hverken professionelt eller semi-professionelt. De 25 heldige øl-smagere får besked senest den 12. oktober.

Referat:
Thisted Bryghus søger 25 almindelige forbrugere, der skal prøvesmage øl fra bryghuset.